Valeriu Nicolae, candidat la alegerile europarlamentare pe lista Alianței 2020 USR-PLUS, anunță că a plecat din partidul lui Cioloș

Valeriu Nicolae, candidat la alegerile europarlamentare pe locul 12 pe lista Alianței 2020 USR-PLUS, anunță că a plecat din partidul lui Dacian Cioloș, spunând că a simțit că riscă să piardă niște prieteni dragi și că devine din ce în ce mai încrâncenat.

„Nu a mers. Am încercat, am pus și suflet dar am înfrânt. Îmi pare tare rău că nu a funcționat. Am simțit că risc să pierd niște prieteni tare dragi și că devin din ce în ce mai încrâncenat. Nu am mai râs cam de multișor și nu prea îmi place de mine așa. Presiunea așteptărilor multora, unii dintre ei oameni pe care îi respect a fost nu rar, înfricoșătoare. Nu se schimbă nimic, doar că nu mai fac parte dintr-un partid”, a scris, marți, Valeriu Nicolae pe contul său de Facebook.

Valeriu Nicolae spune că Dacian Cioloș rămâne „cel mai fain om” cu care a lucrat vreodată și precizează că „gafa aia cu securiștii” îi aparține, însă Cioloș și-a asumat-o.

„Textul inițial a fost: «Având în vedere cât de mulți români au colaborat sau au lucrat cu Securitatea, în mod sigur televiziunile lui Ghiță și Voiculescu ar putea „demonstra” că există cel puțin o legătură între oricare dintre noi și Securitate». A ieșit catastrofa aia pentru că Dacian a spus că nu are rost să fim la fel de lipsiți de bun simț. A fost o super presiune să ieșim cu o declarație, am șters rapid partea cu varanul și cu Ghiță, și nu am mai văzut inepția care mi-a ieșit. Imediat după ce a explodat internetul l-am sunat și i-am spus că ies public, îmi asum prostia și îmi dau demisia din partid. Mi-a spus că responsabilitatea stă la el și că greșeala lui este la fel de mare căci nu a mai verificat o dată. Nu sunt singurul cu care a făcut la fel. Nu știu pe nimeni care să aibă mai mult bun simț”, explică Valeriu Nicolae.

El spune că a evitat să stea de vorbă cu Dacian Cioloș în momentul în care a luat decizia că nu mai poate, pentru că sigur l-ar fi convins să nu plece.

„România merită să devină decentă. Sunt o mulțime de oameni super decenți în PLUS și USR. Merită votați”, încheie el.

În ultima perioadă Valeriu Nicolae a avut mai multe postări în care respingea radicalizarea, făcea apel la bun simț și spunea că extremismul de orice fel îi repugnă mai mult decât orice altceva.

Valeriu Nicolae a fost secretar de stat în Ministerul Muncii în Cabinetul Cioloș. El a fost reprezentant pentru Europa în unul dintre cele mai importante consilii directoare ale Națiunilor Unite, a fost reprezentant special al Secretarului General al Consiliului Europei, director regional de advocacy pentru 14 țări pentru una din cele mai mari organizații care lucrează cu refugiați, expert pe lumea arabă, trainer pe comunicare și cultură organizatorică, desemnat cetățeanul european al anului de către Parlamentul European în 2013, câștigător al Premiului UNICEF în 2012 și Premiului Onorific World Children’s Prize Awards primit de la Regina Suediei în 2018, pentru „eforturile sale neobosite de a sprijini copiii extrem de vulnerabili din ghetoul Ferentari”.

Foto: Valeriu Nicolae și Dacian Cioloș / Facebook